Gedagte vir die dag: Wanneer jy jou werk verloorFoto: Marianne Styan Ek het in U bly glo, selfs toe ek gedink het dit is klaar met my en toe ek in my vertwyfeling besef het: ek kan op geen mens staatmaak nie. Hoe sal ek die Here vergoed vir al sy weldade aan my? (Ps 116:10-12) Om jou werk te verloor is een van die mees traumatiese ervarings wat oor ’n mens se pad kan kom. En hier moet ek tog ’n uitsondering maak ten opsigte van die manlike geslag. Dit is gewoonlik die man wat sy werk verloor en dit is tradisioneel nog steeds die man wat meen dat hy verantwoordelikheid vir sy gesin se welsyn moet aanvaar. Om dan skielik op ’n dag na die kantoor ingeroep te word om te hoor dat daar ongelukkig noodsaaklike afleggings moet plaasvind en dat jy ongelukkig een van hulle is, is ’n uitklophou. Jou reaksie? Verbystering. Ongeloof. Woede. Doodse stilte of ’n stortvloed woorde waaroor jy later spyt is. Vlug. Wat gaan jy vir die mense by die huis sê? Dit gaan oor veel meer as geld. Jy dink aanvanklik nie eers daaraan nie. Dit gaan oor jou selfbeeld. Jy het misluk. Jy is nie meer goed genoeg nie. Jy is sommer net ’n nikswerd. Jy moet nou eers ’n entjie pad met jouself loop. Luister: jy is nie nikswerd omdat jy jou werk verloor het nie. In God se oë is jy kosbaar. Jou gesin sal jou nie verwerp omdat jy jou werk verloor het nie. Ja, jy het trots en selfrespek ingeboet. Maar jy word nou uitgedaag om jou integriteit te bewys. Jy het miskien ontdek dat jy nie op mense, veral dié van wie jy dit verwag het, kan staatmaak nie. Vertrou nou die Here vir ’n uitweg. En soek jou raad by ander gelowiges. Sê saam met die psalmdigter: “Ek het in U bly glo.” Here, ek sal in U bly glo!